Flere afhøringer af vidner har nu hjulpet Nordjyllands Politi videre i efterforskningen.

Siden Nordjyllands Politi efterlyste vidner i sagen om drabet ved shelterpladsen i Vadum, har flere end 100 henvendt sig. - Vi har rigtig mange relevante vidner, som er brugbare for os, siger politikommisær hos Nordjyllands Politi, Carsten Straszek. D. 5. august blev en 58-årig mand fundet på et brændende bål ved en shelterplads i et område beliggende på Brorholtvej syd for Vadum. Hurtigt blev en 44- årig mand sigtet for manddrab og har siden siddet varetægtsfængslet. Men herfra manglede politiet oplysninger. - Der mangler stadigvæk en lang efterforskning, konstaterer Carsten Straszek. Cirka 150 vidner er blevet afhørt, hvilket har hjulpet efterforskningen, men ifølge Carsten Straszek er det fortsat for tidligt at udtale sig om, hvad der nu skal ske.